विधायक दल की बैठक में फिर दी गई टिकट काटने की चेतावनी | Bichhu.com
Home बिच्छू रोजाना विधायक दल की बैठक में फिर दी गई टिकट काटने की चेतावनी
भोपाल (बिच्छू रोज़ाना)। प्रदेश में इस साल के अंत में होने वाले विधानसभा चुनावों में भाजपा संगठन अपने कई मौजूदा विधायकों के टिकट काटने जा रहा है। इस बात की जानकारी स्वयं पार्टी के राष्ट्र्रीय संगठन महामंत्री रामलाल ने विधायक दल की बैठक में दी है। पार्टी में प्रदेश में लगातातर चौथी बार सरकार बनाने के लिए पूरी ताकत लगा रही है। सरकार व विधायकों के खिलाफ जमकर एंटीइनकमवेंसी होने की वजह से इस बार उसकी राह मुश्किल बनी हुई है। यही वजह है कि संगठन को टिकट काटने जैसा बड़ा फैसला करना पड़ रहा है। बैठक में रामलाल ने विधायकों से कहा कि बैठक में जितने जोश से मोदी और शिवराज जिंदाबाद के नारे लगाए हैं, टिकट नहीं मिले तो भी इतने ही जोश से यह नारा लगाना हैं। चुनाव में संगठन बहुत सोच समझकर टिकट देता है। हम कार्यकर्ता की राय से लेकर सर्वे तक करा रहे हैं। जिनकी रिपोर्ट खराब आएगी, उन्हें टिकट नहीं मिलेगा। उन्होंने विधायकों से कहा कि आपके पास चार माह हैं आप पूरी ताकत से अपने क्षेत्र में सक्रिय रहें। रामलाल ने यह नसीहत भी दी कि विधायक क्षेत्र में पार्टी पदाधिकारियों से संबंध बेहतर रखें। कार्यकर्ताओं से अगर कोई खटपट है तो उसे अभी सुलझा लें। रामलाल ने कहा कि अधिकांश राज्यों के मुख्यमंत्री बजट का रोना रोते हैं, लेकिन आश्चर्य है शिवराज इतना बजट कहां से लाते हैं कि बड़ी-बड़ी योजनाएं चला लेते हैं।
बैठक में मुख्यमंत्री शिवराज सिंह चौहान ने कहा कि जनकल्याण संबल योजना और जनआशीर्वाद यात्रा पर सभी विधायकों को फोकस करना है। प्रदेश अध्यक्ष राकेश सिंह ने विधायकों को जुलाई माह के सभी कार्यक्रम बताए। बैठक में केंद्रीय मंत्री नरेंद्र सिंह तोमर, राष्ट्रीय उपाध्यक्ष प्रभात झा भी मौजूद थे।
दो अफसरों से दिलाया प्रजेंटेशन
बैठक की शुरुआत में ऊर्जा विभाग के प्रमुख सचिव आईपीसी केसरी ने सरल योजना और श्रम आयुक्त संजय दुबे जनकल्याण संबल योजना का प्रजेंटेशन दिया। सीएम ने बताया कि वे तीन जुलाई को संबल योजना पर चर्चा करेंगे।
प्रदेशस्तरीय 23 टीमें भेजेंगे जिलों में
रामलाल ने कई जिलों में संगठन की सुस्त चाल पर नाराजगी जताई है। उन्होंने प्रदेश पदाधिकारियों की बैठक में तय किया कि संगठन के काम में कसावट लाने के लिए हर जिले में प्रदेशस्तर के दो-दो पदाधिकारियों की टीम भेजी जाएगी। संगठन ने 46 लोगों की 23 टीमें बनाई हैं। ये अपने प्रभार के जिले में लंबे समय तक कैंप करेंगे। रामलाल ने भोपाल और होशंगाबाद संभाग के जिलों की बैठक में कहा कि हमें पिछली बार हारी हुई सीटों को भी जीतना है।